L'Hospital de Manises ja és públic
07 de maig de 2024

· Després de 15 anys, l'àrea de salut de Manises deixa d'estar en mans privades

Manises, 7 de maig de 2024.- El departament de salut de Manises, el qual ofereix servei a 14 municipis, ha sigut gestionat amb una concessió administrativa des de pràcticament la seua obertura l'any 2009 i finalitza ara. La consegüent decisió de no prorrogar el contracte ha fet que l'Hospital de Manises es convertisca en públic i es regule així la situació del personal i la prestació dels serveis.

L'alcalde de Manises, Javier Mansilla, ha manifestat que "la reversió de l'hospital de Manises i tot el departament de salut era una necessitat imminent, per a assegurar la qualitat assistencial, ja que la sanitat pública, gestionada directament per les administracions, sense empreses intermediàries i amb les dotacions econòmiques adequades, permet majors garanties". "Després de moltes reivindicacions de la ciutadania, associacions i ajuntaments, per fi, ha arribat el moment que tant esperàvem", ha afegit Mansilla.

"Des de l’Ajuntament de Manises continuarem reivindicant i treballant per aconseguir inversions i millores als centres de salut de Manises, per això, estarem vigilant que la Generalitat compleix amb les garanties que asseguren la qualitat dels serveis sanitaris del nostre municipi", ha expressat l’alcalde. Mansilla també ha mostrat preocupació perquè "realment es contracten les i els professionals que cal per a les més de 400 places pressupostades, per la falta de personal sanitari en tota la Comunitat Valenciana".

Malgrat la confirmació de la Conselleria de Sanitat, l'Ajuntament de Manises, junt amb la resta de consistoris implicats, farà un seguiment del procediment perquè aquest es duga a terme amb totes les garanties i perquè es done resposta a les peticions que les diferents localitats que conformen l'àrea de Salut van sol·licitar en la legislatura anterior, les quals estaven limitades per tractar-se d'una empresa concessionària.